ועדת הכספים, כנסת 20, פרוטוקול מספר 68, 2015-09-08 12:00

משה גפני: אנחנו עוברים לנושא: תקנות לעידוד השקעות הון (תיקון התוספת השנייה לחוק), התשע"ה-2015.

משה גפני: מי מציג את התקנות?

משה גפני: נחום איצקוביץ בבקשה.

מיקי רוזנטל: זה תיקון 13?

<נחום איצקוביץ: אני אסביר.

<שגית אפיק: תיקון 13 זה החוק, זה אחרי התקנות.

מיקי רוזנטל: עכשיו אנחנו על התקנות?

<שגית אפיק: עכשיו אנחנו על התקנות.

<נחום איצקוביץ: שלום לכולם.

<נחום איצקוביץ: הייתי בדיון הקודם, שמעתי כמה מחברי הכנסת שרוצים לסייע לצמיחה ולכלכלה, זאת ההזדמנות שלכם עכשיו ואני אסביר את זה בקצרה.

<נחום איצקוביץ: אנחנו לא עוסקים בחוק עידוד השקעות הון.

<נחום איצקוביץ: חוק עידוד השקעות הוא לא בתיקון כרגע, יכול להיות שצריך לתקן, אנחנו נביא לכנסת תיקונים כאלה ואחרים.

<נחום איצקוביץ: התוספת השנייה פג תוקפה ב-30 בדצמבר 2014.

<נחום איצקוביץ: עם הקדמת הבחירות האריכו אותה בהוראת מעבר, עד ה-30 ביולי 2015.

<נחום איצקוביץ: התוספת הזאת קובעת כללים מי כלול בחוק עידוד השקעות הון.

<נחום איצקוביץ: לדוגמה: הפריפריה, כל המגזר הערבי כולל מרכז הארץ, עוטף עזה, יישובים בדרום ובצפון כמובן, לא מרכז הארץ.

<נחום איצקוביץ: מה שקשור לחוק עידוד השקעות הון ולתוספת השנייה זה מספר גורמים מאוד משמעותיים בכלכלה הישראלית שהם מנועי צמיחה, נתחיל במדען הראשי.

<נחום איצקוביץ: לפי הדיווח שיש בידי, מאות פרויקטים של מו"פ ממתינים בפריפריה ותוספת של 10% הקצאה תקציבית כאשר התוספת איננה תקפה.

<נחום איצקוביץ: מ-30 ביולי לא ניתן לתת אפילו שקל אחד, גם כאשר יש הקדמה של תקציבים של האוצר.

<נחום איצקוביץ: אחר כך נלך לנושא של הקצאות קרקע.

<נחום איצקוביץ: לפי הדיווח של היחידה שעוסקת בנושא של הקצאות קרקע למפעלי תעשייה ברחבי הפריפריה במדינת ישראל - כשאני מדבר פריפריה, זה כולל גם את המגזר הערבי כי הוא גם במרכז הארץ כלול בתוספת השנייה לפי הכללים שבה – אנחנו מדברים על סדר גודל של כ-130 בקשות שעברו את המבחנים המקצועיים.

<נחום איצקוביץ: בהיעדר התוספת, אישורה של התוספת על ידי ועדת הכספים, לא ניתן להקצות להם קרקע לפיתוח.

<נחום איצקוביץ: אני מופקד על חוק עידוד השקעות הון ועל המענקים, רק בדימונה יש בין עשרה לחמישה מפעלים שממתינים, מתוכם שלושה מאוד גדולים, שממתינים לכך שנעביר אותם.

<נחום איצקוביץ: הם זכאים לקבל סיוע, מענק של 20% מההשקעה המוכרת ואיננו יכולים לתת מכיוון שכרגע התוספת הזאת - - -

מיקי רוזנטל: כמה?

מיקי רוזנטל: תגיד עוד פעם את המספר.

<נחום איצקוביץ: בדימונה יש לנו כחמישה מפעלים - - -

מיקי רוזנטל: כמה יש בסך הכול, 130?

<נחום איצקוביץ: לא.

<נחום איצקוביץ: אני חילקתי את זה לשלוש קטגוריות.

<נחום איצקוביץ: קטגוריה אחת זה המדען הראשי.

<נחום איצקוביץ: המדען הראשי יש מאות פרויקטים, זה פרויקטים גדולים וקטנים בהיקף של 400 מיליון שקל, שהם אינם יכולים לקבל תוספת כיוון שהתוספת השנייה לא בתוקף.

<נחום איצקוביץ: זו קטגוריה אחת.

<נחום איצקוביץ: הקטגוריה השנייה זה הקצאות קרקע למפעלים חדשים או בתי מלאכה שהם בהגדרה גם בחוק עידוד.

<נחום איצקוביץ: מדובר ב-130 בקשות שעברו את כל האינסטנציה של הבדיקה המקצועית וצריכים לקבל המלצה כדי שהמנהל יקצה להם קרקע, הכול בפריפריה.

<נחום איצקוביץ: רוצה לומר, שיש מעבר לזה בבדיקה שהוקפאה כרגע, של עוד 150 בקשות, נושא של הקצאת קרקע.

<נחום איצקוביץ: כשאני מדבר על התוספת השנייה, זה מחוז הצפון, מחוז הדרום, ירושלים והמגזר הערבי בכל רחבי הארץ, לא יכולים לקבל הקצאת קרקע לפתח בפטור ממכרז על פי החוק.

מיקי רוזנטל: מה זה הדבר השלישי?

<נחום איצקוביץ: הדבר השלישי זה מענקי הון להשקעות בהקמת מפעלים חדשים, על זה אני מופקד באופן ישיר במרכז ההשקעות.

<נחום איצקוביץ: איננו יכולים להקים מפעלי תעשייה חדשים מכיוון שהתוספת לא תקפה.

<נחום איצקוביץ: אתן רק דוגמה, בדימונה יש חמישה מפעלים שהם ממתינים, יש באזור ים המלח ערד מפעל אחד, שכרגע מייצא 100% מהייצוא שלו, מנסה להקים מפעל נוסף.

<נחום איצקוביץ: יש לנו סדרה ארוכה של בקשות.

משה גפני: מה השינוי בתקנות האלה שלא היה קודם?

<נחום איצקוביץ: יש שני שינויים מהותיים, אבל ברמה הכללית, אנחנו קודם כל מבקשים לאשר את התוספת.

<נחום איצקוביץ: אין בה שינויים.

משה גפני: רגע, אנחנו לא מאשרים עד שאנחנו לא מקבלים את ההסבר.

<נחום איצקוביץ: אני רוצה להסביר.

<נחום איצקוביץ: חשוב להגיד, אין גריעה ואין פגיעה באף אחד מהיישובים שכלולים בתוספת השנייה, נכון ל-30 ביולי.

<נחום איצקוביץ: אין גריעה, לא גרענו יישוב, לא הוספנו יישובים.

<נחום איצקוביץ: בתוספת הזאת אנחנו באים לתת שני תיקונים, על פי החלטת הממשלה, צפריר יסביר את הפן המשפטי.

משה גפני: לפני הפן המשפטי, רק תגיד לנו את העובדות.

<נחום איצקוביץ: אני אסביר בלשון שלי.

<נחום איצקוביץ: הדבר הראשון, שדרות ויישובי עוטף עזה, על פי המתכונת של התוספת השנייה, אינם יכולים להקים מפעלים חדשים, שכן, אזורי התעשייה שלהם קטנים מ-100 דונם.

<נחום איצקוביץ: זה נקרא אזור תעשייה מרחבי.

<נחום איצקוביץ: רק אזור תעשייה מרחבי יכול לקבל הקמה של מפעל תעשייתי חדש.

מיקי רוזנטל: זה שינוי שאתם מבקשים עכשיו לשנות?

<נחום איצקוביץ: אנחנו מבקשים להקטין את זה - - -

מיקי רוזנטל: על מי זה עוד ישפיע חוץ מעוטף עזה?

מיקי רוזנטל: מי עוד יקבל בעקבות זה?

<נחום איצקוביץ: קודם כל מדובר על 28 יישובים קטנים ובינוניים, שזה יאפשר להם, יש להם 40 דונם שטח תעשייתי, שיקימו מפעלים.

מיקי רוזנטל: בסדר.

מיקי רוזנטל: אני שואל, על מי זה עוד ישפיע?

<נחום איצקוביץ: רק עליהם.

מיקי רוזנטל: זה מוגדר בחוק 40 דונם או פחות מ-100 דונם, או מוגדר אזור עוטף עזה?

<נחום איצקוביץ: כן, מוגדר אזור עוטף עזה.

<נחום איצקוביץ: יש סעיף לעוטף עזה.

מיקי רוזנטל: אתה יודע, אם אתה מוריד, יכולות להיות כל מיני תוספות.

<נחום איצקוביץ: אני בטוח שכולם רוצים בטובתה של האוכלוסייה בעוטף עזה.

<נחום איצקוביץ: בעוטף עזה יש יישובים קטנים ובינוניים, כולל אזור התעשייה ספירים שצמוד לשדרות, שגודלם פחות מ-100 דונם.

<נחום איצקוביץ: הם אינם יכולים להקיף מפעלים.

<נחום איצקוביץ: אנחנו רוצים להחריג אותם, רק את עוטף עזה, ולאפשר להם, גם אם יש 30, 40, 50 דונם, להקים מפעל תעשייתי.

<נחום איצקוביץ: זו בקשה אחת.

מנואל טרכטנברג: זאת ההזדמנות לשאול את השאלה, מה ההיגיון של המגבלה הזאת?

מנואל טרכטנברג: הרי הכדאיות הכלכלית, השפעות תעסוקה, השפעות על המשק וכו', לא מותנה ב-100 דונם.

מנואל טרכטנברג: אני מניח שאנחנו נאשר את זה, אבל זאת הזדמנות לשאול את השאלות לעומק.

מנואל טרכטנברג: יש כל מיני מגבלות שצצו מהעבר, שלא ברור מה עומד מאחוריהן.

<נחום איצקוביץ: יש בזה היגיון.

באסל גטאס: למה שהמגבלה הזאת לא תהיה קיימת - - -

<נחום איצקוביץ: היא לא קיימת במגזר הערבי.

<נחום איצקוביץ: המגזר הערבי מוחרג.

<נחום איצקוביץ: במגזר הערבי, יישוב שיש לו רק 10 דונם, רוצה להקים מפעל, יכול להקים.

מיקי רוזנטל: אז מה בכלל ההיגיון?

מיקי רוזנטל: בהמשך למה ששואל פרופסור טרכטנברג, אני לא מבין בשביל מה המגבלה של 100 דונם, אם תואיל להסביר לנו.

<נחום איצקוביץ: הרעיון הוא לייצר מרכזי כובד ותשתיות, לא לפזר את התשתיות בצורה כזאת, וגם לייצר מרכזים שיש להם משמעות כלכלית רחבה יותר של אזורים ולא לפזר אותם בנקודות קטנות.

<נחום איצקוביץ: יש בזה היגיון כלכלי, גם בתשתיות, גם ביכולת הבאת מפעלים בעלי משמעות כלכלית רחבה ביותר.

מנואל טרכטנברג: כן, אבל מכיוון שאנחנו מגדירים יישובים בצורות שונות, אני רוצה להגיד לכם, תראו, זה נושא רחב, אנחנו נאשר את זה – אדוני היושב ראש, אני העליתי פה שאלה על המגבלה של 100 דונם.

מנואל טרכטנברג: מה שאני מבקש מהוועדה, כמסר, תבדקו לעומק את המגבלה הזאת.

מנואל טרכטנברג: אנחנו נדרשים לעשות תיקון למשהו שלא היה צריך להיות קיים מלכתחילה.

מנואל טרכטנברג: תבואו עם תשובה.

<נחום איצקוביץ: אני אסביר את התיקון השני.

<נחום איצקוביץ: חלק מהקריטריונים קובעים, שרשויות מסוציואקונומי מסוים הם בפנים או בחוץ.

<נחום איצקוביץ: סוציואקונומי בנפת אשקלון 1-4 הם בתוך התוספת.

<נחום איצקוביץ: יש לנו חשש, שלמשל קריית מלאכי תעלה "חלילה" ל-5 בסוציואקונומי, ואז אזורי התעשייה בקריית מלאכי לא יהיו זכאים לקבל הטבות בהשקעות הון.

<נחום איצקוביץ: לכן הממשלה ביקשה להגן עליהם, שגם אם "חלילה" הם יעלו ל-5, אבל עדיין רמת האבטלה שלהם תהיה גבוהה יותר מרמת האבטלה המחוזית, הם ימשיכו לקבל את ההטבות הנדרשות.

<נחום איצקוביץ: אלה הבקשות הצנועות שלנו מכם.

משה גפני: אני רק לא מבין, יש פה בעיה, אם לא נותנים באמת הטבות, למה לא הבאתם את זה בזמן?

<נחום איצקוביץ: אנחנו הבאנו את זה בזמן.

<נחום איצקוביץ: הבאנו את זה לממשלה, העבודה המקצועית שלנו נעשתה.

<נחום איצקוביץ: עקב הקדמת הבחירות לא ניתן היה להביא את זה.

מיקי רוזנטל: ידעתי שהם יגידו בחירות.

מיקי רוזנטל: הבחירות היו לפי חמישה חודשים.

מיקי רוזנטל: הממשלה קיימת כבר שלושה חודשים.

משה גפני: כדי להגן על כבוד מזכירות הוועדה, החומר נשלח לחברי הוועדה במייל ביום 3.9.2015 בשעה 15:15.

מיקי רוזנטל: אנחנו מאמינים, אבל בגלל שכמה פה לא קיבלו את החומר, יש כאן איזה תקלה.

מיקי רוזנטל: מר איצקוביץ, מרכז ההשקעות בעבר נתן הרבה כסף ולא דאג לקבל החזרים מאלה שהיה צריך לקבל מהם.

מיקי רוזנטל: זה לא שייך לדיון הזה, אני אשמח מאוד אם בהזדמנות תעביר לנו, מה המצב של החובות האבודים שעמדו על מעל 2 מיליארד שקל של מרכז ההשקעות.

מיקי רוזנטל: איפה זה עומד היום?

<נחום איצקוביץ: קודם כל, שינינו הרבה מאוד דפוסי עבודה במרכז השקעות, אם פעם תרצו, אסביר מה אנחנו עושים, אתן דוח מפורט יותר.

<נחום איצקוביץ: אנחנו גם נוקטים בעמדה, שמי שלא עומד בתנאים ונסיבות אובייקטיביות לכך, אנחנו מבקשים את הגבייה ממנו.

<נחום איצקוביץ: לגבי חובות העבר, יש חובות משנות השבעים.

<נחום איצקוביץ: כל חובות העבר הם לפתחו של משרד האוצר לוועדת המחיקות.

<נחום איצקוביץ: חלק מהחברות לא קיימות, אם תרצו, נביא לכם דוח מפורט.

מנואל טרכטנברג: שמחתי לשמוע את השר דרעי אומר, שבכוונתו לקדם את העניין הזה של הסרת דרישת הייצוא ממפעלים כדי שיזכו לתמיכה.

מנואל טרכטנברג: האם אתם עושים עבודת מטה בנושא הזה?

<נחום איצקוביץ: יש לנו עבודת מטה לעבודה, על פי החלטת הממשלה, לסייע לעומק הפריפריה בכל מיני כלים.

<נחום איצקוביץ: בין היתר זה גם להקלה בנושא הייצוא, חברות קטנות ובינוניות.

<נחום איצקוביץ: החברות הגדולות לא זקוקות לכך.

<נחום איצקוביץ: ועוד סדרה של כלים, כולל כלים מנהליים.

בצלאל סמוטריץ': שתי שאלות קטנות.

בצלאל סמוטריץ': האחת, מעבר לשני התיקונים האלה, האם בדקתם את ההתאמה של הקריטריונים במציאות הנוכחית של השוק?

בצלאל סמוטריץ': שאלה שנייה, איפה אתם עומדים בעניין של החלת החוק הזה גם בבקעת הירדן?

בצלאל סמוטריץ': אני יודע שזה דיון שאני מכיר אותו כבר שנתיים עוד לפני היותי חבר כנסת, אזור שלם שעומד בכל הקריטריונים אבל בגלל שהוא יהודה ושומרון - - -

באסל גטאס: ועוד שאלה קטנה, התקציב שלך השנה עולה או יורד?

<נחום איצקוביץ: על שינוייו יישאר אותו הדבר.

באסל גטאס: כלומר יורד.

<נחום איצקוביץ: יש עניין של בסיס.

<נחום איצקוביץ: אני חייב להגיד לזכותו של האוצר, כשאני באתי היה אפס בבסיס, הם העלו את זה בבסיס לשליש.

<נחום איצקוביץ: אני מכיר את האוצר, בוא ניתן קרדיט.

<נחום איצקוביץ: נכון שמבחינת התקציב הנוכחי לעומת ההבטחה הברורה לאשר לנו את זה על השינויים, אני מאמין שנקבל.

משה גפני: מה לגבי בקעת הירדן?

<נחום איצקוביץ: בקעת הירדן זה עניין שחוקי מדינת ישראל אינם חלים מעבר לקו הירוק.

בצלאל סמוטריץ': אבל יש עבודת מטה שאתם עושים כבר שנתיים.

<נחום איצקוביץ: אנחנו מדברים על כל יהודה ושומרון ובנימין, זה עניין של סיפוח, אני לא עוסק בסיפוחים.

<נחום איצקוביץ: אנחנו, יש לנו כלי אלטרנטיבי, אושר על ידי הממשלה, ומבחינתנו, לכל העניין של כל השקעות הון בתעשייה, אם זה בברקן או במקומות אחרים , הם מקבלים את אותם כללים ואותם תנאים.

בצלאל סמוטריץ': רגע, לא הבנתי את הפרקטיקה.

<נחום איצקוביץ: הפרקטיקה, שמנהלת מרכז ההשקעות, על פי החלטת הממשלה, באופן מקביל לחוק, מאשרת השקעות הון ומענקים למפעלי תעשייה שעומדים בכללי החוק.

משה גפני: מה, לא ידעת את זה קודם?

בצלאל סמוטריץ': אני יודע שלא, אבל אבדוק את זה.

בצלאל סמוטריץ': אתה יודע על חקלאות.

בצלאל סמוטריץ': אני יודע למה אתה מתכוון.

מיקי רוזנטל: אדוני, לפני שאנחנו מאשרים, הרי זה שערורייה מה שקורה פה.

מיקי רוזנטל: מרכז השקעות זה גוף מאוד חשוב במדינת ישראל, אני מבקש לקיים דיון בוועדה, לכשייגמר חוק ההסדרים.

משה גפני: בסדר.

משה גפני: אני רוצה להגיד לכם, ב-2011 זה היה כאן בוועדה, הם הביאו את זה לחצי שנה, מקסימום שנה.

משה גפני: אני אמרתי, לפחות שנתיים.

משה גפני: מה שהם מבקשים עכשיו, הם מבקשים עד סוף 2017.

<נחום איצקוביץ: צריך יציבות גם בהשקעות.

מיקי רוזנטל: למה ככה?

מיקי רוזנטל: זו בדיחה.

מיקי רוזנטל: תהיו רציניים.

משה גפני: מי מקריא את הבקשה?

משה גפני: היועץ המשפטי בבקשה.

<צפריר נוימן: "תקנות לעידוד השקעות הון (תיקון התוספת השנייה לחוק), התשע"ה-2015.

<צפריר נוימן: מתוקף סמכותנו לפי סעיף 40ד(ב) לחוק לעידוד השקעות הון, התשי"ט-1959 (להלן – החוק), ובאישור ועדת הכספים של הכנסת, אנו מתקינים תקנות אלה: תיקון התוספת השנייה לחוק, סעיף 1.

<צפריר נוימן: 1.

<צפריר נוימן: בתוספת השנייה לחוק, בחלק א', בפסקה 3, בסופה יבוא: או אזורי תעשייה מרחביים, כאמור, שהיו ביום י"ד בתמוז התשע"ה, 1 ביולי 2015, ברמה חברתית כלכלית נמוכה לפי אשכול 1-4, גם אם לאחר היום האמור הרמה החברתית כלכלית עלתה, ובלבד, ששיעור האבטלה שבהם גבוה משיעור האבטלה הממוצע של מחוז הדרום".

<שגית אפיק: רגע, איזה יישובים?

<צפריר נוימן: קריית מלאכי, קריית גת, אזור התעשייה נועם ואזור התעשייה שדרות.

<שגית אפיק: פה רק נבהיר, שזה לא לפי פרסומי הלשכה המרכזית לסטטיסטיקה אלא לפי ההגדרה של שירות התעסוקה.

<צפריר נוימן: (ב) בפסקה 5, במקום אזור תעשייה מרחבי שמבניו, יבוא: אזור תעשייה השוכן בתחומי המועצות האזוריות האמורות - - -

<שגית אפיק: פה זה בעצם עניין ההגבלה של הדונם - - -

<צפריר נוימן: ההגבלה של 100 דונם שלכאורה היתה, ולהבהיר שאין שום קשר, אלא אזור תעשייה באשר הוא ביישובי עוטף עזה מקבל את ההטבה.

<שגית אפיק: למעשה זה נובע מההגדרה שיש לכם לאזור תעשייה מרחבי.

<צפריר נוימן: נכון, ככתוב: וכן אזור תעשייה מרחבי.

<צפריר נוימן: (2) בחלק ג', בסעיף 2, בסופו יבוא: ומיום תחילתן של תקנות לעידוד השקעות הון, תיקון התוספת השנייה לחוק, התשע"ה-2015, עד יום י"ג בטבת התשע"ה, 31 בדצמבר 2017.

<שגית אפיק: למה לא מ-1 ביולי?

<שגית אפיק: אתה בעצם עושה מיום תחילתן של התקנות.

<שגית אפיק: התקנות יתחילו היום.

<צפריר נוימן: לא, הן מתחילות מ-1 ביולי.

<שגית אפיק: מהפרסום.

<שגית אפיק: הן יתחילו מיום פרסום התקנות.

<שגית אפיק: יום פרסום התקנות יהיה בעוד שבועיים.

<שגית אפיק: אומנם לא נתתם כספים מ-1 ביולי.

<צפריר נוימן: לא יכולנו לתת.

<עדנה הראל פישר: מיום פרסום התקנות.

משה גפני: אני מציע שהתאריך יהיה כמו שמציעה היועצת המשפטית, מ-1 ביולי.

<צפריר נוימן: אין לנו בעיה.

<צפריר נוימן: אין מניעה.

<שגית אפיק: 1 ביולי, שתהיה רציפות.

<עדנה הראל פישר: ואז תוקפן יהיה עד ליום - - -

<שגית אפיק: מה זה תוקפן יהיה עד ליום?

<שגית אפיק: צריך להגיד 1 ביולי.

משה גפני: נגיד 1 ביולי.

משה גפני: עדנה, אל תהיי מחמירה.

מיקי רוזנטל: פעם החוק הוא ככה ופעם החוק הוא ככה.

משה גפני: לא, לא.

מיקי רוזנטל: אל תגיד לי לא, אתה רוצה פירוט?

משה גפני: אנחנו ביקשנו, לא הם ביקשו.

<שגית אפיק: אתם רוצים שהתחולה תהיה מעוד שבוע, מהרגע שזה יפורסם ברשומות?

<עדנה הראל פישר: כן.

משה גפני: אני מציע לחברי הוועדה שזה יהיה מ-1 ביולי, שלא יהיה את פער הזמן.

משה גפני: התחילה תהיה מ-1 ביולי.

בצלאל סמוטריץ': לא הבנתי בסעיף קטן (ב), איפה רואים שזה עוטף עזה?

<שגית אפיק: זה מופיע בתקנות העיקריות, זה שדרות ויישובי עזה.

משה גפני: תקנות לעידוד השקעות הון (תיקון התוספת השנייה לחוק), התשע"ה-2015, כפי שהוקרא על ידי צפריר נוימן.

משה גפני: אנחנו אומרים שזה יחול מ-1 ביולי.

<שגית אפיק: עד 31 בדצמבר 2017.

משה גפני: עד י"ג בטבת.

משה גפני: מי בעד אישור התקנות ירים את ידו.

משה גפני: בעד – רוב

משה גפני: נמנעים – אין

משה גפני: התקנות אושרו, תודה רבה, הישיבה נעולה.